Puolankalaiset pessimistit Santeri Rahkamaa, Riitta Nykänen, Tommi Rajala ja Tuomo Seppänen.

Puolankalaiset pessimistit Santeri Rahkamaa, Riitta Nykänen, Tommi Rajala ja Tuomo Seppänen. Mari Jäntti / Yle

Puolangan pessimistien kesätapahtuma loppui viime vuonna, mutta pessimismi jatkuu somevideoiden ja grillin kautta kainuulaisessa kunnassa.

Mistä on kyse? Puolangan pessimistien kesätapahtuma loppui viime vuonna, mutta nykyään he tekevät somevideoita ja pitävät grilliä.

Suosituinta pessimisitien somevideota on katsottu puoli miljoonaa kertaa.

Puolankalainen Tommi Rajala on suosittujen videoiden takana. Videoita ideoi ja niissä näyttelee sekä uusia että vanhoja pessimistejä.

– Maailma on liian optimistinen.

Näin toteaa Puolangan pessimistien (siirryt toiseen palveluun) Tommi Rajala.

Puolangalta lähtöisin oleva Rajala sai ajatuksen siirtää pessimismin 2000-luvulle somevideoiden avulla. Puolangalla noin kymmenen vuotta pesinyt pessimismi on ja pysyy.

– Nykyajassa on se hienous, ettei tarvitse isoa koneistoa pystyäkseen tekemään tällaisia videoita. Aina ei tarvitse asua Helsingissä tai Tampereella, että pääsee kiinni resursseihin.

Videoita tehdessään Tommi Rajala on huomannut, että Puolangalla on voi harrastaa muutakin kuin käpylehmiä. Mari Jäntti / Yle

Rajala on oikeassa jos katsoo Puolangan pessimistien somevideoiden katselukertoja. Pessimistit ovat julkaisseet tähän mennessä yhdeksän videota ja yhdelle niistä katselukertoja on kertynyt jo puoli miljoonaa. Huonoiten vetäneissäkin videoissa katselukertoja on ollut 30 000.

Pari vuosikymmentä ympäri maailmaa asunut Rajala on ollut Puolangan pessimistien toiminnassa mukana noin puoli vuotta.

– Lähdin alun perin Puolangalta, sillä nuorempana minulla oli idealistisia haaveita siitä, että maailmalta löytyisi jotain parempaa kuin Puolangalta.

Puolangan pessismismipäivät järjestetään joka vuosi 1.1.–31.12. Tommi Rajala

Pessimismin veri veti kuitenkin Rajalan takaisin Kainuuseen. Nyt tarkoitus on mullistaa maailma pessimismin voimin.

– Suomessa on noin 5 miljoona asukasta ja parhaillaan meidän videotamme on katsottu vain puoli miljoonaa kertaa. Se tarkoittaa sitä, että meillä on 4,5 miljoona suomalaista, jotka eivät välttämättä ole kuulleet pessimismin ilosanomaa vielä. Meillä on vielä sanaa levitettävänä.

Pessimismi nousee kuin Feeniks-lintu

Tommi Rajalan mukaan monella on ollut väärä käsitys siitä, että pessimistinen toiminta olisi loppunut Puolangalla.

– Puolangan pessismismipäivät järjestetään joka vuosi 1.1.–31.12, Rajala muistuttaa.

Puolangan pessimistit myyvät edelleen muun muassa erilaisilla letkautuksilla varustettuja paitoja, lippalakkeja ja kasseja. Mari Jäntti / Yle

Mies kertoo, ettei pessimismi lähde Puolangalta ennen kuin kaikki kunnan 2 800 asukasta ovat kuolleet. Mies tituleeraa Puolankaa Suomen nopeimmin kuolevaksi kunnaksi.

– Jos katsotaan väestökehityksen ennusteita, niin ei siinä montaa vuotta mene. Ehkä siitä kumpuaa puolankalainen pessimismi.

Puolangan tori näytti jopa pessimistien mielestä liian ankealta. Tommi Rajala

Puolangan pessimistien kesätapahtuma, pessimismi-ilta, lakkautettiin viime vuonna, mutta Rajalan mukaan muu pessimismi Puolangalla säilyi. Somevideoiden ansiosta pessimismi nousee uudelleen tuhkasta kuin Feeniks-lintu.

– Pessimismihän on maailman kantava voima, mies sanoo.

Idea videoihin lähti siitä, ettei Puolangalla ole juuri tekemistä ja jotain aktiviteettia täytyi kehitellä.

– Katselimme ympärillemme, että mitä Puolangalla ylipäätään tehdään. Puolankalaisia harrastuksia löytyi aika paljon, esimerkiksi käpylehmäharrastus, siitä meillä on tarkoitus kuvata video.

"Kaikilla on kylmä ja ärsyttää"

Itkua, hampaiden kiristelyä ja hukkumisvaara. Muun muassa näistä asioista Puolangan pessimistien kuvauspäivät ovat täyttyneet.

– Mennään metsään, otetaan kamera mukaan, kuvataan ja tullaan pois. Kaikilla on kylmä ja ärsyttää, Tommi Rajala kiteyttää.

Tuomo Seppästä, Riitta Nykästä ja Santeri Rahkamaata ei naurata. Mari Jäntti / Yle

Sen voi uskoa, sillä Neito kävelyllä Hepokönkäällä -videon kuvauksissa Puolangan pessimistien perustajajäsen Riitta Nykänen oli lähellä hukkua. Harrastajateatteria 40 vuotta harrastanut Nykänen pääsi näyttelemään pelastettavaa neitoa.

– Unelmani on aina ollut päästä uimaan Hepokönkääseen tulva-aikaan. En arvannut, että Akanvirta olisi niin vaarallinen. Vaikka olen hyvä uimaan, niin se oli vähän yllätys. Vesi oli kylmää, en suosittele. Älkää tehkö kotona, Nykänen varoittaa.

Pessimismihän on maailman kantava voima. Tommi Rajala

Tommi Rajala kertoo, että videoita tehdään 1–10 puolankalaisen pessimistin voimin. Mies itse on jokaisen videon taustalla, mutta muuten kokoonpano on vaihteleva. Videoita ideoidaan yhdessä ja välillä käsikirjoittaja sekä ohjaaja vaihtuvat.

– Kun olemme kuvanneet videoita, puolankalaiset ovat nähneet toimintamme. He ovat huomanneet, että se voisi olla vaihtelua käpylehmäharrastukseen. Sitä kautta on löytynyt muitakin ihmisiä, joilla on ollut liian vähän tekemistä. Osa on lähtenyt mukaan videoihimme.

Tommi Rajala on kuvannut lapsena videolle muun muassa omia postimerkkejä, joita hän kersäin. Miehen mukaan se on ollut hyvää harjoitusta somevideoiden kuvaamiseen. Mari Jäntti / Yle

Myös puolankalaiset Tuomo Seppänen ja Santeri Rahkamaa ovat esiintyneet muutamilla videoilla.

– Olen ollut parissa videossa mukana, enemmän tai vähemmän sivuroolissa. Pahiksen rooleissa, kuten päältäpäin näkee, kertoo kymmenen vuotta pessimistien toiminnassa mukana ollut Seppänen.

Vasta toimintaan mukaan lähtenyt, pessimistien grillillä työskentelevä Rahkamaa on esiintymisen lisäksi päässyt ideoimaan yhdessä ystävänsä kanssa videoprojektia Rajalan avustuksella.

– Nyt meillä on valmis käsikirjoitus, mutta emme ole löytäneet vielä aikaa kuvaamiseen, Rahkamaa naurahtaa.

Pessimistit perustivat grillin

Somevideot ovat nostaneet Puolangan pessimistit maailmankartalle, mutta jotain paikallistakin on oltava. Puolangan ainoa grilli on tällä hetkellä pessimistien hallussa.

– Puolangan tori näytti jopa pessimistien mielestä liian ankealta, kun grilli oli tyhjillään. Puolangan pessimistit tekivät virheliikkeen, ryhdistäytyivät ja ottivat grillin käyttöön, Tommi Rajala kertoo.

Puolangan tori näytti jopa pessimistien mielestä liian ankealta kun torin grilli oli tyhjillään. Pessimistit pitävät grilliä pystyssä ainakin tämän kesän ajan. Mari Jäntti / Yle

Muun muassa pessimistisesti nimettyjä hampurilaisia myyvä grilli avattiin juhannuksen alla. Toimintaa on tarkoitus jatkaa ainakin elokuun loppuun saakka.

– Jos rahaa ei tule kassaan, voi olla, että pessimismi voittaa grillibisneksessäkin ja laitamme grillin kiinni, Rajala toteaa.

Unelmani on aina ollut päästä uimaan Hepokönkääseen tulva-aikaan. Riitta Nykänen

Jatkuipa grillin elinkaari tai ei, somevideoita on luvassa lisää.

– Videoita tulee lisää, eihän täällä ole muutakaan tekemistä. Olemme vasta vähän kokeilleet, mitä nämä videot voisivat olla, ja millaisilla videoilla saamme pessimismin aatetta levitettyä mahdollisimman laajalle alueelle.

Somevideot ja grilli ovat vasta alkua Puolangan pessimisteille. Mitä muuta pesseillä on mielessään?

– Uusi kauppakeskus Puolangalle kuulostaisi tosi hyvältä, Rajala kiteyttää.

Lue lisää:

Puolangan Pessimistit lopettavat: "Ei edes pessimistin kannata jatkaa"

Elävä arkisto: Pessimismi-ilta tuo eloa Puolangan kesään

Areena: Puolanka - pessimismin ja naljailun kunta